Dunaszekcső Község Képviselőtestülete
5/1993.

Jegyzőkönyv
Készült: a Dunaszekcső Községi Önkormányzat képviselőtestülete 1993. május 5-én megtartott üléséről.

Jelen vannak:  Dr. Schmidt József,

Draskovits Pál,

Dr. Pálos Ferenc,

Dr. Wilhelm József,

Guzsván Lajosné,

Hetényi Ádámné helyi képviselők, továbbá

Hegedűs György jegyző, Treutz Frigyesné gondozási központ vezető - tanácskozási joggal

Távol maradt: Dr. Márton Lázár, Sándor József, Szödényi István helyi képviselő 

Dr. Schmidt József polgármester köszönti a jelenlévőket.

Megállapítja, hogy az ülés határozatképes, mert a 9 képviselőből 6 fő megjelent.

Ezután az ülést megnyitja, majd javaslatot tesz a napirendi pontokra, melyek megegyeznek a meghívóban szereplővel.
A képviselők a javaslatot vita nélkül elfogadták, és a következő napirendi pontokat tárgyalták meg:

1.) Lejárt határidejű határozatok, két ülés között történtek 

Előadó: Dr. Schmidt József polgármester

2.) Rendeletalkotás a szociális ellátásokról

Előadó: Dr. Schmidt József polgármester

3.) Egyebek

NAPIRENDEK TÁRGYALÁSA

1.)napirendi pont: A 15/1993. sz. határozatnak megfelelően a volt szőlő szakcsoport minden egyes tagja jelezte vásárlási szándékát a területre. Az adásvételi szerződés elkészült, osztatlan közös tulajdonukba kerül az ingatlan, mert a megosztást már nem vállalták.

A 17/1993. számú határozat is végrehajtásra került az 1. pontját illetően, Petrovics Gyöngyi és Gura László az ötvenezer forint vissza nem térítendő támogatást a pénztárban felvette. 

Fontosabb események: A műszaki ügyintézővel együtt voltak a Belügyminisztériumban, ahol elszámoltak a támfalépítésre kapott elmúlt évi pénzekkel, és ígéretet kaptak arra, hogy jövőre is támogatnak bennünket, sőt a község ezirányú gondjait kiemelten fogják kezelni.

Az idei kivitelezési munkák július 1-én kezdődnek. A kivitelező helyi kőműveseket és segédmunkásokat tervez alkalmazni, tehát a foglalkoztatási gondokon is enyhítenek.

Az építési területen van még egy épület, melyet 1987-ben a tanács nem vásárolt meg. Ezt most kell megtenni, a lakóknak sikerült egy másik házat találni, amely megfelel az öt fős család igényeinek. A lebontásra kerülő ház ára egymillió forint az értékelés szerint. Ez az összeg saját erőként vehető figyelembe a céltámogatásnál. 

A vízberuházásunknál újabb bonyodalmak keletkeztek a tervezésnél is, a határidőt nem tartják, sürgetni kell őket. Közben újabb megoldásokon gondolkodunk, ha konkrét eredmény lesz, a testület arról is tájékoztatást kap.

2.) napirendi pont: A polgármester elmondja, hogy a jegyző elkészítette a szociális ellátásokról szóló rendelet tervezetét, melyet minden képviselő írásban megkapott. A szöveg első olvasásra a jogot nem értő embernek nehéznek tűnik, de a vita során talán sikerül minden kérdésre választ adni.

A szociális ellátásokról szóló törvény ún. kerettörvény, melyet az önkormányzatoknak kell a saját területükön konkréttá tenni, pontosan szabályozni. A tervezet készítője is olyan nehéz helyzetben volt, mint a testület lesz, hiszen a község ezirányú állapota is rendkívül sajátos: van egy réteg, amely „papíron” nem rendelkezik jövedelemmel, azonban a vagyona jelentős (drága nyugati személygépkocsi, ékszerek, jól felszerelt és berendezett lakás). A törvény ezzel nem számol, hiszen mindenütt „rászorultságot” és egy főre jutó jövedelem-minimumot említ.

Nekünk azonban erre figyelemmel kell lenni a község társadalmi békéje érdekében is.

A tervezet törekszik ezt a kérdést megoldani a vagyonra történő utalással illetve az „önhibáján kívül” megjegyzés használatával.

A tervezet alapgondolata, hogy a szociális ellátás – a törvényben kötelezően megfogalmazottakon kívül – csak kivételes támogatási forma a községben. Mindenkinek, aki arra jogosult a legcélszerűbb formában kell juttatni. 

Hozzászólások

Guzsván Lajosné: A 2. §. négy pontja közé odatenné a „vagy” szót, hogy egyértelműbb legyen az elkülönítés.

Dr. Pálos Ferenc és Dr. Schmidt József: A négy pont közül a c/ pontot elhagynák, mert az ott megfogalmazottak beleértendők a 3. §-ba.

Hegedűs György: A jogszabályban a §-on és bekezdésen belül a pontokkal való megjelölés önmagában is azt jelenti, hogy a fő feltétel mellett vagylagosan jelennek meg az utána következő gondolatok, szükségtelen ponttal és még külön a „vagy” szóval történő jelölés.

A c/ pontra történő javaslattal egyetért, valóban beleérthető a tartalma a 3. §-ba.

Draskovits Pál: A 13. §. bekezdéseinél is utalna a 4. §-ban foglalt vagyoni viszonyokra, hogy egyértelműbb legyen a feltétel. 

Dr. Pálos Ferenc: A 22. §. /1/ bek. második része szükségtelen, mert nincs a faluban olyan vendéglátóipari egység, ahol közétkeztetést végeznek.

Hegedűs György: Az igaz, hogy jelenleg nincs, de ez a rendelet hosszabb távra készül, és még lehet a jövőben ilyen vendéglátóipari egység.

A helyi képviselők a tervezet egyéb rendelkezéseivel egyetértettek.

Több hozzászólás nem volt, a testület 6 szavazattal 0 ellenében a következő önkormányzati rendeletet alkotta:

A Dunaszekcső Községi Önkormányzat Képviselőtestülete

4/1993. /V.15./ számú  
önkormányzati rendelete

egyes szociális ellátási formák szabályozásáról

(Az elfogadott rendelet a jegyzőkönyv melléklete.)

3.) napirendi pont: A polgármester ismerteti a „Bévárosi” üdülőtulajdonosok és szőlősgazdák nevében írt levelet, mely szerint önkormányzati támogatást kérnek a területen kiépítendő villanyhálózathoz.

(A levél a jegyzőkönyv melléklete.)

A testület álláspontja: A villanyhálózat kiépítése a területen egyaránt szolgálja a tulajdonosok és az önkormányzat érdekeit, hiszen általa a falu fejlődik.

A jelenlegi helyzetben az önkormányzat nem tudja pénzzel támogatni a beruházást. Ha azonban a tulajdonába kerülő RÉV-házat még az idén sikerül eladni, az érte kapott pénzből támogatást kapna a beruházás. Természetes úgy, hogy a tíz érdekeltségi hozzájárulást a később belépő tulajdonosok az önkormányzatnak fizetnék meg.

A jegyző ismerteti Tóth Mátyásné kérelmét, melyben támfalépítéshez kér segítséget.

(A levél a jegyzőkönyv melléklete.)

A testület elfogadva Hetényi Ádámné javaslatát amellett foglalt állást, hogy a művelődési házban lévő bontott téglából vihetnek Tóthék a támfalépítéshez.

A jegyző elmondja, hogy egy bontási engedélyezési ügyben a szomszédok fellebbezést nyújtottak be. A II. fokú eljárásban a Köztársasági Megbízott Hivatala határozatunkat helybenhagyta, a fellebbezést elutasította.
Azonban az ügy kapcsán felmerült, hogy erre a területre építési engedélyt adni csak a rendezési terv módosítása után lehet.

Ezért azt a határozatot, amellyel a testület a rendezési tervet módosította, indokolt visszavonni. Egyúttal meg kell tenni az előkészületeket az ÖRT. módosításával kapcsolatos szakhatósági egyeztetésekre.
Az előterjesztéssel a képviselők egyetértettek, és 6 szavazattal 0 ellenében az alábbi határozatot hozták:

19/1993. /V.5./ Kt. számú határozat
testületi határozat visszavonásáról

A képviselőtestület a 29/1991. számú határozatát visszavonja.

Egyúttal megbízza a polgármestert, hogy az összevont rendezési terv módosításával kapcsolatos előkészületeket tegye meg.

Határidő: 1993. május 31.

Felelős: Dr. Schmidt József polgármester

Hetényi Ádámné szükségesnek tartja, hogy ismét kerüljön napirendre a mozi ügye. A nyár következik, nincs fűtési idény, azonban októbertől ismét fűteni kell, a fűtés pedig nincs megoldva.
Dr. Schmidt József: Ez egy olyan téma, amikor szükséges lenne az összes képviselő jelenléte.

A következő ülések valamelyikére mindenki ismét gondolja át a mozi ügyét, felkészülünk számokkal is a működtetésével kapcsolatos helyzetre.

Nehéz döntés lesz, mert ismét személyi következményei lehetnek, állások szűnhetnek meg. Egyáltalán, más vélemények szerint ennyit megtehetünk az ifjúságért veszteség esetén is.

Több tárgy nem lévén a polgármester az ülést berekesztette.

(Az első napirendi ponthoz a határozat a tárgyalását követően megszületett, de a jegyzőkönyv azon részéből kimaradt, itt kerül pótlásra.)

A testület 6 szavazattal 0 ellenében az alábbi határozatot hozta:

18/1993. /V.5./ Kt. számú határozat
a lejárt határidejű határozatokról

A képviselőtestület a lejárt határidejű határozatokról szóló jelentést elfogadja, a két ülés között történt fontosabb eseményekről szóló tájékoztatót tudomásul veszi.

Kmft.

Dr. Schmidt József

Hegedűs György


              polgármester                            jegyző 
Tisztelt Képviselőtestület!

Tisztelt Polgármester Úr!

Mint ahogyan azt Polgármester Úrnak már személyesen is elmondtam ezúton fordulok 36 kerttulajdonos és hétvégi ház tulajdonos nevében kéréssel a Tisztelt Képviselő Testülethez.

Mi valamennyien a „B város” nevű zártkertben rendelkezünk a fent említett kis tulajdonnal.

Valamennyien már évek óta szerettük volna saját erőből bevezettetni a villanyt, ami ezidáig mindig azért hiúsult meg mert nem tudtuk előteremteni a szükséges anyagi fedezetet. Az életkörülmények nehezedésével azonban, ma már létszükségessé vált egyik-másik gazdálkodónak. Ma már szinte mindenkinek megengedhetetlen, hogy a napi kis ételmaradékot eldobja, azt hütőben volna célszerű másnapokra tárolni. De a villanyáram nélkül megoldhatatlan. Ez csak egy kis példa szeretne lenni az mellé, a lényeg mellé, amit a villanyáram léte jelent, egy dolgozni, pihenni és művelődni akaró embernek.

A DÉDÁSZ Mohácsi Kirendeltség vezetője és más szakemberei a bemutatott helyszíni rajz alapján kiszámították a szükséges hálózat hosszát, berendezéseit (trafó, oszlopok, beton ágak stb.) és a pécsi Igazgatóság Hálózatfejlesztési osztálytól megkérték ennek költségét.

Mivel a hálózat több összetevőből áll így annak részlet kimutatása szerinti költsége az alábbi:


20 KV-os magas feszültség: /700 fm hosszú/
400.000 Ft


Kisfeszültségű hálózat: /1200 fm hosszú/

900.000 Ft


Új transzformátor: 




270.000 Ft





Összesen:

         1.570.000 Ft = 1.600.000 Ft
Ez elosztva 36 igénylővel = 44.000 Ft/fő jelent.

Ezt az összeget már sajnos nem mindenki tudja előteremteni. Ezért 1993. április 24-én szombaton megtartott közgyűlésünkön 9-en visszaléptek. A szervezés során mindenki úgy nyilatkozott, hogy kb. 30.000 Ft-ig el tudnak menni, de már akkor jelezték a most visszalépők, hogy ha több lesz, nem tudnak beszállni. Így a bent maradók sem tudják majd a vissza lépések miatt a 44 ezer Ft fölé emelkedő összeget kifizetni, ami most már 60 ezer Ft. Így szerintünk végleg lemondhatunk arról, hogy valaha is lesz villanyunk.

A szervezés során a 36 személyen kívül többen nyilatkoztak úgy, hogy ez évben nem, de 1-2 éven belül feltétlenül meg akarják ők is valósítani.

Éppen ezért kérjük a Tisztelt Képviselő Testületet, hogy egy 10 fős rácsatlakozást vásároljon meg a Tisztelt Képviselő Testület ami most kb. 30.000 Ft kiadást jelentene a községnek, mert ekkor az 1,6 millió Ft-ot már 46 felé oszthatnánk el és így csak kb. 30.000 Ft esne egy főre és senki sem kényszerülne kimaradásra. A község gyakorlatilag csak megelőlegezné ezt az összeget, mert a később belépni szándékozók nem a mi közösségünknek, hanem a községnek fizetik be az akkori áron számolandó összegeket. Látva az inflációt akkor nyilván több lesz mint ma.

Tehát mi nem önkormányzati hozzájárulás kérünk, hanem egy olyan segítséget, ami a községnek is érdeke lehet.

Érdeke lehet azért is mert látva a Duna-parti telkek iránti érdeklődést egy biztos bázist jelenthet egy esetleges üdülő körzet kialakításának, ami viszont adózás szempontjából egyáltalán nem közömbös. Az sem mindegy például, hogy a mi kis közösségünk 26 fő vidékiből és 10 fő dunaszekcsői lakosból áll.

Mindezek alapján nagyon kérjük a Tisztelt Képviselő Testületet és a Tisztelt Polgármester Urat, hogy méltányolja kérésünket és közös érdek alapján hagyja azt jóvá.

1993. árpilis 27.





Őszinte tisztelettel









Tréber Tibor, közös képviselő 

POLGÁRMESTERI HIVATAL ÖNKORMÁNYZATA

DUNASZEKCSŐ

TISZTELT ÖNKORMÁNYZAT!
Segítségüket kérem! A Thököly utca végén lakunk, házunk a part alatt helyezkedik el.

Állandó veszélyben vagyunk a part omlása miatt. Ezt szeretnénk megszűntetni egy támfal építésével. Ehhez kérem segítségüket!

Szükségünk lenne téglára és homokra. A férjem kőműves, ő megépítené a támfalat, családi összefogással.

Kérem, segítsenek a kért anyagokkal, hiszen három gyerek mellett nem jut ilyen irányú anyagokra pénzt!

Dunaszekcső, 1993. április 30.



Tisztelettel:



Tóth Mátyásné



Dunaszekcső, Thököly u. 17.

